钦定古今图书集成/明伦汇编/官常典/第722卷 > 高永年
## 钦定古今图书集成/明伦汇编/官常典/第722卷 > 高永年

按《宋史忠义传》：“永年，河东蕃官也，为麟州都巡检。王
赡取青唐，永年总蕃兵为先锋。赡入邈川，而宗哥叛，
永年以千骑直抵其城，开省章峡路，击走叛羌，结阵
还青唐。羌攻甚急，复击之去。会苗履、姚雄以援师至，
战溪兰宗堡，履少却，永年领劲骑断羌为二，乃退。复
与李克保敦谷，又战于干沟，单马援矛，刺羌酋彪鸡”
厮万众之中，斩其首，馀众宵遁。已而陇、拶自干沟逼
鄯州，永年、佐赡拒守，及雄弃湟、鄯，皆以永年殿归师。
崇宁初，知岷州。蔡京议复两州，王厚使永年帅兵二
万出京关。王克安川堡，遂至湟，即知州事。自皇城副
使进四方馆使、利州刺史，为熙、秦两路兵都统制，将
前军驻宗哥北。溪赊罗撒萃精勇据高阜，欲冲官军，
永年挥选锋突阵，师乘之，羌大败，遂平鄯州。迁贺州
团练使、知其州。溪赊罗撒合夏国四监军之众逼宣
威城，永年出御之，行三十里，逢羌帐下亲兵，皆永年
昔所推纳熟户也，永年不之备，羌遽执永年以叛，遂
为多罗巴所杀，探其心肝食之，谓其下曰：“此人夺我
国，使吾宗族漂落无处所，不可不杀也。”是役也，王厚
实主其事，而谋策皆出永年。乃劾永年信任降羌，坐
受执缚，故赠典不及云。